
Ur. br. 1-73/2028
Dana: 28. 08. 2026
Temeljem članka 10. Zakona o zadužbinama i fondacijama (,,Službeni glasnik RS” br. 88/2010, 99/2011 – dr. zakon i 44/2018 – dr. zakon) Hrvatsko nacionalno vijeće u Republici Srbiji na sjednici održanoj 28. kolovoza 2026. godine donosi sljedeću

ODLUKU

O OSNIVANJU FONDACIJE ZA AFIRMACIJU HRVATSKE BAŠTINE 
I KREATIVNOG STVARALAŠTVA ,,MATICA”
Članak 1.
Fondacija za afirmaciju hrvatske baštine i kreativnog stvaralaštva „Matica“ osniva se s ciljem očuvanja, afirmacije i suvremenog razvoja hrvatske kulture, baštine i stvaralaštva u Republici Srbiji, pružanja potpore kulturnom i društvenom djelovanju hrvatske zajednice te stvaranja novih sadržaja i mogućnosti za njezin dugoročni razvoj.
Članak 2.

Osnivač Fondacije ,,Matica” (dalje: Fondacija) je Hrvatsko nacionalno vijeće u Republici Srbiji, Preradovićeva 13, matični broj: 08780650, PIB: 102706267, koje zastupa Jasna Vojnić.
Članak 3.
Naziv fondacije je:
· na srpskom jeziku: Фондација за афирмацију хрватске баштине и креативног стваралаштва „Матица“
· na hrvatskom jeziku: Fondacija za afirmaciju hrvatske baštine i kreativnog stvaralaštva „Matica“
· na engleskom jeziku: Foundation for the Promotion of Croatian Heritage and Creative Arts „Matica”.
Skraćeni naziv fondacije je:

· na srpskom jeziku: Фондација ,,Матица“

· na hrvatskom jeziku: Fondacija ,,Matica”
· na engleskom jeziku: ,,Matica” Foundation.
Sjedište Fondacije je u Subotici.

Članak 4.

Fondacija stječe svojstvo pravne osobe, sa pravima, obvezama i odgovornostima koje su uređene Zakonom o zadužbinama i fondacijama i drugim pozitivnopravnim propisima, nakon upisa u Registar zadužbina i fondacija.

Članak 5.

Ciljevi Fondacije su:

· očuvanje, zaštita, afirmacija i suvremeni razvoj hrvatske kulture, kulturno-povijesne baštine i stvaralaštva u Republici Srbiji; 

· promicanje hrvatskog identiteta, kulture i baštine te povećanje njihove vidljivosti u Republici Srbiji i inozemstvu; 

· poticanje kulturnog, umjetničkog i kreativnog stvaralaštva te razvoja, proizvodnje, promicanja i distribucije kulturnih, izdavačkih, kreativnih i suvenirskih proizvoda; 

· pružanje potpore udrugama, ustanovama, pojedincima i inicijativama od značaja za hrvatsku zajednicu te jačanje njihovih stručnih i organizacijskih kapaciteta; 

· unaprjeđivanje izdavačke djelatnosti na hrvatskom jeziku te obrazovanja kroz izvannastavne i izvanškolske aktivnosti, edukacije, radionice i programe stručnog usavršavanja; 

· razvoj kulturnog i baštinskog turizma te edukativnih, rekreacijskih i drugih sadržaja koji pridonose očuvanju identiteta i razvoju hrvatske zajednice; 

· pribavljanje i usmjeravanje sredstava te ostvarivanje suradnje s institucijama i organizacijama u Republici Srbiji, Republici Hrvatskoj i inozemstvu radi ostvarivanja ciljeva Fondacije; 

· poticanje suvremenih i održivih modela razvoja hrvatske zajednice u područjima kulture, obrazovanja, informiranja te službene uporabe hrvatskog jezika i pisma.
Članak 6.

Imovina Fondacije stječe se iz dobrovoljnih i drugih donacija, poklona, financijskih priloga, zaostavština, kamata, zakupnina, autorskih prava, dividendi i drugih prihoda ostvarenih na način reguliran zakonom.

Članak 7.

Fondacija može stjecati prihode i neposrednim obavljanjem gospodarske djelatnosti, sukladno članku 45. Zakona o zadužbinama i fondacijama.

Članak 8.

Imovina Fondacije može se koristiti isključivo za ostvarivanje ciljeva Fondacije propisanih ovom odlukom i Statutom.

Članak 9.

Rad Fondacije je javan.

Fondacija je obvezna godišnje izvješće o radu učiniti dostupnim javnosti objavljivanjem putem interneta, u tiskanom obliku ili na drugi prikladan način, sukladno zakonu.
Članak 10.

Organi Fondacije su Upravni odbor i Upravitelj.

Upravni odbor Fondacije ima tri člana koje imenuje i razrješava osnivač. Mandat članova Upravnog odbora traje četiri godine.

Upravni odbor predlaže osnivaču imenovanje i razrješenje Upravitelja. Mandat Upravitelja traje četiri godine.
Članak 11.

Upravni odbor:

· usvaja statut i njegove izmjene i dopune, opće akte Fondacije i poslovnik o radu,

· donosi program rada i izvješće o radu Fondacije,

· donosi financijski plan i završni račun Fondacije,

· odlučuje o načinu korištenja imovine Fondacije sukladno odredbama Statuta,
· osniva radna tijela Fondacije,

· predlaže osnivaču imenovanje i razrješenje Upravitelja fondacije,

· predlaže osnivaču promjenu ciljeva Fondacije,

· predlaže osnivaču statusne promjene Fondacije,

· predlaže osnivaču odluku o prestanku Fondacije,

· vrši kontrolu rada upravitelja fondacije i razmatra izvješće o njegovom radu,

· obavlja druge poslove sukladno zakonu, Statutu i ostalim općim aktima Fondacije.

Članak 12.

Upravitelj Fondacije:

· zastupa i predstavlja Fondaciju,

· odgovara za zakonitost rada Fondacije,

· vodi poslove Fondacije sukladno odlukama Upravnog odbora,

· podnosi Upravnom odboru prijedlog financijskog plana i završnog računa,
· obavlja druge poslove sukladno zakonu, Statutu i ostalim općim aktima Fondacije.
Članak 13.

Fondacija je dužna postupati sredstvima s pažnjom dobrog domaćina.

Sredstva Fondacije mogu se koristiti isključivo za ostvarivanje ciljeva propisanih ovom Odlukom i Statutom.

Članak 14.

Osoba ovlaštena za zastupanje Fondacije tijekom postupka registracije pred nadležnim tijelom je Jasna Vojnić.
Ovaj osnivački akt stupa na snagu danom donošenja.

Obrazloženje

Pravni temelj za donošenje Odluke:

Pravni temelj za donošenje ove Odluke nalazi se u članku 10. stavak 1. točka 6) Zakona o nacionalnim vijećima nacionalnih manjina.

Razlozi za donošenje Odluke:

U članku 10. stavak 1. točka 6) Zakona o nacionalnim vijećima nacionalnih manjina predviđeno je da nacionalno vijeće preko svojih organa samostalno osniva ustanove, udruge, fondacije, gospodarska društva u područjima kulture, obrazovanja, informiranja i službene uporabe jezika i pisma.

Osnivanjem Fondacije omogućit će se očuvanje, afirmacija i suvremeni razvoj hrvatske kulture, baštine i stvaralaštva u Republici Srbiji, pružanje potpore kulturnom i društvenom djelovanju hrvatske zajednice te stvaranje novih sadržaja i mogućnosti za njezin dugoročni razvoj.

Sredstva za provedbu Odluke:

Za provedbu ove Odluke potrebna su financijska sredstva za plaćanje pristojbi prilikom podnošenja prijave APR-u te troškova ovjere dokumentacije kod javnog bilježnika.
predsjednica 
Hrvatskog nacionalnog vijeća u Republici Srbiji
Jasna Vojnić

